  Григорий Фомин Анжелика Тихонова корреспондент Удмуртиын «Здравоохранение» йӧскалык ӵектослэн «Модернизация первичного звена здравоохранения» программаезъя 2025-тӥ арозь Сарапулын поликлиника, ёросъёсын сизьым фельдшер-акушер пунктъёс но сизьым эм амбулаториос пуктыны малпало. Со сярысь 18-тӥ куартолэзе элькунысь Кун Кенешлэн сессияз улосвыл кивалтэтлэн тӧроезлэн воштӥсез Эльвира Пинчук ивортӥз. « Али Удмуртиын 578 фельдшер-акушер пунктъёс ужало, со пӧлысь 52-ез куашкан калэн вуэмын ини » Эльвира Пинчук, Удмуртиысь кивалтэтлэн тӧроезлэн воштӥсез 2023-тӥ арын Алнаш ёросысь Асан Техникум, Пичи Пурга ёросысь Норья но Сарапул ёросысь Кигбаево черкогуртъёсын, Вотка ёросысь Куарсаын но Дэри ёросысь Изгуртын эм амбулаториос пуктыны кутскыны чаклало. 2024-тӥ арын – Вавож ёросысь Какмож черкогуртын но Дэри ёросысь Якшур гуртын. Озьы ик 2024-тӥ арын выль фельдшер-акушер пунктъёс ӝутыны ӧдъяло: Вавож ёросысь Выль Бия гуртын, Дэбес ёросысь Тыловай, Красногорск ёросысь Валамаз, Пичи Пурга ёросысь Брангурт но Можга ёросысь Гозек черкогуртъёсын. Нош 2025-тӥ арын – Вотка ёросысь Перевозной черкогуртын но Глаз ёросысь Нюр гуртын. Тодэ вайытом, та дыре Удмуртиын Можгаын нылпи поликлиника но Воткаын арлыдоослы поликлиника ӝуто. Ужъёсты 2022-тӥ ар пумозь вуттыны чаклало. Тегъёс: йӧскалыкӵектосъёс ЭльвираПинчук Удмуртия лэсьтӥськон тазалыкезутён  